KOMISIJOS SPRENDIMAS
2006 m. kovo 27 d.
iš dalies keičiantis Tarybos sprendimo 79/542/EEB II priedą dėl Argentinos skirstymo į regionus ir sertifikatų pavyzdžių, susijusių su šviežios galvijienos importu iš Brazilijos
(pranešta dokumentu Nr. C(2006) 896)
(Tekstas svarbus EEE)
(2006/259/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (1), ypač į jos 8 straipsnio 1 ir 4 dalis ir 9 straipsnio 4 dalį,
kadangi:
(1)
1976 m. gruodžio 21 d. Tarybos sprendime 79/542/EEB dėl trečiųjų šalių, iš kurių valstybės narės leidžia importuoti galvijus, kiaules ir šviežią mėsą, sąrašo sudarymo (2) numatyta, kad tų gyvulių ir mėsos importas turi atitikti reikalavimus, apibrėžtus nustatyto pavyzdžio sertifikatuose, sudarytuose pagal tą sprendimą.
(2)
Argentina patvirtino snukio ir nagų ligos (O tipo) protrūkį San Luís del Palmar departmento Corrientes provincijoje ir apie tai nedelsdama pranešė Komisijai 2006 m. vasario 8 d.
(3)
Siekiant apsaugoti Bendrijos gyvūnų sveikatos būklę, būtina imtis skirstymo į regionus priemonių, laikinai sustabdančių galvijų, kilusių iš to departamento ir kaimyninių Berón de Astrada, Capital, General Paz, Empedrado, Itati, Mbucuruyá ir San Cosme departamentų, iškaulinėtos mėsos importą.
(4)
Pirmasis pranešimas apie įtariamą gyvūnų užsikrėtimą snukio ir nagų liga Argentinos veterinarijos tarnyboms buvo nusiųstas 2006 m. vasario 4 d. Todėl veterinarijos tarnybos sustabdė gyvulių, paskerstų po 2006 m. vasario 4 d., mėsos eksporto sertifikatų išdavimą. Reikėtų sustabdyti iš tų departamentų siunčiamų galvijų, paskerstų 2006 m. vasario 4 d. arba vėliau, siuntų importą. Tačiau nukrypstant nuo to sustabdymo, reikėtų leisti importuoti į Bendriją iškaulinėtos ir brandintos galvijų, paskerstų 2006 m. sausio 4 d. - vasario 4 d., mėsos siuntas, kurių sertifikatai pasirašyti 2006 m. sausio 4 d. - vasario 4 d. ir kurios jau išsiųstos į Bendriją.
(5)
Po neseniai įvykusio Komisijos vizito į Braziliją atrodo, kad nepaisant to, jog atsekamumo sistemos buvo iš esmės patobulintos, būtina jas toliau tobulinti siekiant išvengti gyvūnų, kurių sveikatos būklė nėra tokia pati, kontaktų. Taip pat būtina pagerinti skiepijimo nuo snukio ir nagų ligos veiksmingumą ir gebėjimą pademonstruoti ribotą snukio ir nagų ligos viruso plitimą, atsižvelgiant į tai, kad į Bendriją importuojama tik iškaulinėta ir brandinta galvijiena.
(6)
Kaip papildomą priemonę reikėtų numatyti papildomas garantijas, susijusias su gyvulių kontaktais, skiepijimu ir priežiūra.
(7)
Reikia atsižvelgti į neskiepijimo nuo snukio ir nagų ligos politiką Santa Catarina valstijoje.
(8)
Todėl reikėtų iš dalies pakeisti Sprendimo 79/542/EEB II priedą.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 79/542/EEB priedas iš dalies keičiamas pagal šio sprendimo priedą.
2 straipsnis
Šis sprendimas taikomas nuo 2006 m. kovo 31 d.
3 straipsnis
Šis sprendimas skirtas valstybėms narėms.
Priimta Briuselyje, 2006 m. kovo 27 d.